b'\n_START_ARTICLE_\nGeos\xc3\xbcnteetilised materjalid\n_START_PARAGRAPH_\nGeos\xc3\xbcnteetilised materjalid ehk geos\xc3\xbcnteedid on s\xc3\xbcnteetilised materjalid, mida kasutatakse maa- ja vesiehitiste rajamisel. Geos\xc3\xbcnteete toodetakse enamasti pol\xc3\xbcmeerplastidest, n\xc3\xa4iteks pol\xc3\xbcprop\xc3\xbcleenist, pol\xc3\xbcestrist v\xc3\xb5i pol\xc3\xbcamiidist. Geos\xc3\xbcnteetide p\xc3\xb5hilisteks kasutusfunktsioonideks on filtreerimine, separeerimine, pinnaste tugevdamine ehk armeerimine, dreenimine m\xc3\xb6\xc3\xb6da oma pinda, vedelike ja gaaside liikumise t\xc3\xb5kestamine ning n\xc3\xb5lvade pindade kindlustamine. Paigaldatuna t\xc3\xa4idavad geos\xc3\xbcnteedid enamasti mitut eelnimetatud \xc3\xbclesannet korraga. Geos\xc3\xbcnteetilisi materjale on t\xc3\xa4nap\xc3\xa4eval saada laias valikus nii materjalide kui ka kuju poolest ning neid kasutatakse n\xc3\xa4iteks teede, lennuradade, raudteede, kanalite, tammide ja pr\xc3\xbcgilate ehituses.\n_START_SECTION_\nGeovahud\n_START_PARAGRAPH_\nGeovaht on pol\xc3\xbcst\xc3\xbcreeni vahustamisel toodetud materjal, mis koosneb paljudest gaasiga t\xc3\xa4idetud suletistest. Valmiskujul on materjal enamasti suurte ja v\xc3\xa4ga kergete plokkide kujul, mida paigaldatakse tihedalt \xc3\xbcksteise k\xc3\xb5rvale asetades. Geovahtu kasutatakse n\xc3\xb5lvade stabiliseerimiseks, muldkehade ehitusel, maa sees paikneva infrastruktuuri kaitseks (elektrikaablid, gaasi-, k\xc3\xbctuse- ja veetorud ning kanalisatsioonid) ja sillutiste isolatsioonis.\n_START_SECTION_\nGeok\xc3\xa4rjed\n_START_PARAGRAPH_\nGeok\xc3\xa4rjed on kolmedimensionaalsed k\xc3\xa4rjelaadsed struktuurid, mis on tehtud ultraheli keevituse meetodil pol\xc3\xbcmeerist pressitud ribadest, mis sulatatakse kokku. Moodustub painduv 3D k\xc3\xa4rgstruktuurne materjal, mis laiendatakse kohapeal ja t\xc3\xa4idetakse pinnase v\xc3\xb5i t\xc3\xa4itematerjaliga (liiva, kruusa, kivimite v\xc3\xb5i tsemendiga). Geok\xc3\xa4rgesid kasutatakse pinnase erosiooni v\xc3\xa4hendamisel, pinnase stabiliseerimisel tasandikel ja j\xc3\xa4rskudel n\xc3\xb5lvadel, kanalite rajamisel ning koormuste toestamisel.\n_START_SECTION_\nGeokomposiidid\n_START_PARAGRAPH_\nGeokomposiidid on eelnevate materjalide segud, koosnedes geotekstiilidest, geov\xc3\xb5rkudest, geomembraanidest ja/v\xc3\xb5i geok\xc3\xa4rgedest ning v\xc3\xb5ivad olla kombineeritud teiste s\xc3\xbcnteetiliste materjalide v\xc3\xb5i pinnasega. Geokomposiitide valdkond pakub k\xc3\xb5ige rohkem loomingulisust ehitajatele ja tootjatele. Kasutusvaldkondadeks on pinnaste eraldamine, tugevdamine, filtratsioon, drenaa\xc5\xbe ja isoleerimine._NEWLINE_\xc3\x9cheks geokomposiitide alaliigiks on savikangad. Savikangad on \xc3\xb5hukesed geokomposiitmaterjalid, mis sisaldavad looduslikku bentoniitsavi pulbrit ja \xc3\xbchte v\xc3\xb5i enamat kihti geos\xc3\xbcnteeti. Nende tootmisel kasutatakse n\xc3\xb5elt\xc3\xb6\xc3\xb6deldud mittekootud ja kootud geotekstiile, mis on toodetava materjali kandvaks osaks. Kangakihtide vahele paigaldatakse pulber ning kangas seotakse omavahel kas \xc3\xb5mblustega v\xc3\xb5i n\xc3\xb5elt\xc3\xb6\xc3\xb6tlemise teel. Geoteksiili \xc3\xbclesandeks toodetavas materjalis on fikseerida saviosakesed omavahel ja tugevdada n\xc3\xb5rka savikihti. Veega kokkupuutumisel seovad saviosakesed endaga vee molekule ja paisuvad kuni k\xc3\xbcmme korda ning kleepuvad omavahel kokku, moodustades vett mitte l\xc3\xa4bi laskva kihi. Geos\xc3\xbcnteetilisi savivahekihte kasutatakse kohtades, kus ei tohi toimuda vedelike ja gaaside imbumist \xc3\xbcmbritsevasse keskkonda. \xc3\x9cheks selliseks kohaks on pr\xc3\xbcgila, kus geos\xc3\xbcnteetilise savivahekihi abil on v\xc3\xb5imalik asendada paks tihendatud sinisavi kiht.\n_START_SECTION_\nMaterjali valik\n_START_PARAGRAPH_\nKonkreetse geos\xc3\xbcnteedi valikul teatud konstruktsiooni tuleb kindlasti teada, millest on vastav materjal toodetud, sest iga erineva geos\xc3\xbcnteedi tootmiseks kasutataval pol\xc3\xbcmeeril on konkreetsed omadused, mida saab kasutada konstruktsioonile esitatavate vastavate tehniliste n\xc3\xb5uete t\xc3\xa4itmiseks. Materjalide f\xc3\xbc\xc3\xbcsikalisi ja keemilisi omadusi saab m\xc3\xb5jutada lisanditega. Geos\xc3\xbcnteetides kasutatavad pol\xc3\xbcmeerid on enamasti t\xc3\xb6\xc3\xb6deldud stabiliseerivate, oks\xc3\xbcdeerimis- ja UV-kiirguse vastaste lisanditega, mis segatakse pol\xc3\xbcmeeridele sulatusstaadiumis. Peale keemilise omaduste parendamise saab geos\xc3\xbcnteetide omadusi muuta ka mehaaniliselt, valides eri mooduseid sulanud pol\xc3\xbcmeerist kiudude formeerimiseks.'